Kuvassa Sakke on reilun vuoden ikäinen. Nyt kolmevuotias Sakke on jo isompi ja sille on kasvanut hampaat. Kuva: Henna Sorvoja

Syyskuun puolessa välissä Iin Kuivaniemellä karannut Sakke-villisikakarju saatiin takaisin kotiin viime sunnuntaina.

Kasvattaja Henna Sorvojan mukaan kuivaniemeläiset olivat ilmoittaneet kuukauden aikana Sakesta ahkerasti havaintoja.

Tiedossa oli havaintojen perusteella kaksi paikkaa, josta karjua kannatti pyydystää. Lopulta sunnuntai-iltana Sakke saatiin houkuteltua ruoan avulla kylän läheisyydessä olleeseen kuljetushäkkiin.

Sorvojan mukaan 200-kiloisen villisian kiinniotto ei ollut mikään helppo homma.

– Sain sen kävelytettyä häkkiin ja tulin itse äkkiä pois, Sorvoja kuvailee.

Autoja väistelemään oppinut Sakke selvisi reissustaan ehjin nahoin. Villisika oli kuitenkin ensimmäiset pari päivää hieman väsynyt eikä juuri tehnyt muuta kuin syönyt ja nukkunut.

Torstaina karju vaikutti Sorvojan mukaan kuitenkin jo siltä, ettei olisi karkuteillä käynytkään.

Sorvojan mukaan Sakke ei ole enää osoittanut karkailuhaluja kotiin päästyään, vaikka yrittikin kiinnioton jälkeen päästä pois häkistä keinolla millä hyvänsä.

– Talvi tulee ja ruoka loppuu, Sorvoja toteaa.

Kuukauden karussa ollut sika oli jo tuttu näky Kuivaniemellä. Sorvojan mukaan ihmiset tottuivat kylällä liikkuvaan villisikaan eivätkä enää pelänneet 200-kiloista Sakkea.

– Siellä se on kulkenut välillä marjastajien mukana marjassa ja hirvimiesten kanssa metsällä, Sorvoja naurahtaa.